Ix-xogħol imprezzabbli li tagħmel il-mara tad-dar għall-ġid tas-soċjetà huwa t-tema tal-kanzunetta rebbieħa tat-38 edizzjoni tal-Festival l-Għanja tal-Poplu. Il-kanzunetta intitolata b’mod sarkastiku ‘Jien ma naħdimx’ inkitbet minn Rita Pace u Mark Scicluna. Il-kantanta żagħżugħa Karen Debattista tat il-ħajja lil-lirika li għandha messaġġ, ferm attwali, biex is-soċjetà ma tibqax tħares lejn il-mara tad-dar bħallikieku qed taħrab mix-xogħol iżda tapprezza li l-mara tad-dar speċjalment meta qed trabbi l-ulied tkun għaddejja bix- xogħol 24 siegħa kuljum. Ma’ tvm.com.mt Karen Debattista qalet li din hija l-ewwel darba li Karen kantant bħala solista fil-Festival l-Għanja tal-Poplu minkejja li diġà ħadet sehem f’żewġ festivals oħra, il-Malta Summer Hit Song u Konkors Kanzunetta Indipendenza b’kanzunetti oriġinali intitolati Memoirs u Riflessi. Fl-2012, Karen kienet backing vocalist fil-kanzunetta ta’ Francesca Borg. Meta kienet aktar żgħira kienet parti  mill-kor fil-kunċert ta’ Joseph Calleja. Karen bdiet tistudja l-pjanu minn età żgħira u tliet snin ilu bdiet tistudja l-kant fuq livell professjonali. Fil-kanzunetta rebbieħa fil-Festival tal-Għanja tal-Poplu, Karen Debattista kienet akkumpanjata fuq il-pjanu minn Claudio Theuma Castelletti. Għal din l-edizzjoni tal-Għanja tal-Poplu kien hemm 71 sottomissjoni li minnhom intgħażlu 16. Is-serata finali saret fit-Teatru Sir Temi Zammit fl-Università.